Komisijos sprendimas
1994 m. balandžio 18 d.
nustatantis į Jungtinės Karalystės ir Airijos rinką pateikiamų kačių ir šunų, kurių kilmės šalys yra ne Jungtinė Karalystė ir Airija, identifikavimo sistemą
(94/274/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB [1] A priedo I dalyje, bei jų importą į Bendriją, ypač į jos 10 straipsnio 3 dalies a punkto iii papunktį,
kadangi būtina nustatyti ne Jungtinės Karalystės ir Airijos kilmės kačių ir šunų, kurie yra pateikiami į Jungtinės Karalystės ir Airijos rinką, identifikavimo sistemą;
kadangi elektroninio identifikavimo technologija siūlo pigią, apsaugančią nuo klastočių ir palyginti neskausmingą sistemą; kadangi tokiomis sąlygomis tikslinga naudoti elektroninę kačių ir šunų identifikavimo sistemą;
kadangi, atsižvelgiant į naudojamų elektroninių sistemų įvairovę, savininkas arba prekiautojas oficialiai paskirtam veterinarijos gydytojui turi įrodyti, kad katė ar šuo yra identifikuoti tinkamu būdu;
kadangi, kol bus parengtas tarptautinis standartas, kaip laikiną priemonę tikslinga numatyti, kad naudojamos elektroninės sistemos būtų sistemos, kurios yra naudojamos gyvūnų kilmės valstybėje narėje; kadangi ši padėtis bus peržiūrėta, atsižvelgiant į kačių ir šunų elektroninio identifikavimo standarto derinimo pažangą;
kadangi šis sprendimas nepažeidžia jokių kitų sprendimų, kurie ateityje gali būti priimti dėl naminių gyvūnėlių judėjimo Bendrijoje, kadangi problema, kurią kelia naminių gyvūnėlių identifikavimas, yra kitokio pobūdžio;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Ne Jungtinės Karalystės ir Airijos kilmės katės ir šunys, pateikiami į Jungtinės Karalystės ir Airijos rinką, identifikuojami elektroninės sistemos būdu.
2 straipsnis
1. 1 straipsnyje nurodytą elektroninę sistemą sudaro implantuojamas siųstuvas-imtuvas, ir ši sistema neturi skirtis nuo vienos iš sistemų, naudojamų kačių iš šunų kilmės valstybėje narėje.
2. Valstybės narės informuoja Komisiją ir viena kitą apie jų teritorijose naudojamas kačių ir šunų identifikavimo sistemas.
3. Savininkas arba prekiautojas oficialiai paskirtam veterinarijos gydytojui turi įrodyti, kad katė ar šuo yra identifikuoti teisingai.
3 straipsnis
Šis sprendimas skirtas valstybėms narėms.
Priimta Briuselyje, 1994 m. balandžio 18 d.